มิชลิน ไกด์ ฉบับที่ 5 ของไทย เลือกอยุธยาเป็นหมุดหมายใหม่ในการคัดสรรร้านอาหารติดดาว
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า คู่มือมิชลิน ไกด์ ฉบับที่ 5 ของไทย ซึ่งมีกำหนดตีพิมพ์เผยแพร่ปลายปีนี้ในชื่อ "มิชลิน ไกด์ กรุงเทพมหานคร พระนครศรีอยุธยา เชียงใหม่ ภูเก็ต และพังงา 2565" ได้ขยายขอบเขตการคัดสรรแนะนำร้านอาหารเข้าสู่จังหวัดพระนครศรีอยุธยา ซึ่งได้รับยกย่องให้เป็นเมืองมรดกโลก โดยองค์การยูเนสโกตั้งแต่ปี 2534 ชี้ให้เห็นถึงศักยภาพที่โดดเด่นและมีลักษณะเฉพาะตัวของอยุธยาในฐานะจุดหมายปลายทางด้านการท่องเที่ยวเชิงอาหารสำหรับคนทุกวัย การมีกิจกรรมและสถานที่ท่องเที่ยวท้องถิ่นหลากหลายรูปแบบรองรับความต้องการของนักท่องเที่ยวทุกกลุ่ม ทั้งนี้นอกจากสถานที่ท่องเที่ยวทางประวัติศาสตร์และวัฒนธรรมแล้ว การได้ลิ้มลองอาหารอร่อยจากตลาดพื้นบ้านหรือร้านอาหารในท้องถิ่น  จะเป็นประสบการณ์ที่น่าประทับใจสำหรับนักท่องเที่ยวทั้งชาวไทยและชาวต่างชาติ พร้อมเชื่อว่าชาวไทยและทั่วโลกที่ได้อ่านคู่มือมิชลิน ไกด์ ฉบับล่าสุดนี้ จะเกิดแรงบันดาลใจในการเดินทางมากยิ่งขึ้น